钦定古今图书集成/明伦汇编/交谊典/第057卷 > 《近山轩燕集》〈并序〉陈高
## 钦定古今图书集成/明伦汇编/交谊典/第057卷 > 《近山轩燕集》〈并序〉陈高

至正十二年夏四月八日，会于张思诚之近山轩。时孔君正夫方自吴回，曾伯大、陈德华、徐德显、金士名、吕敬中、卢文威、郑子敬咸在，而高亦与焉，皆能文之士。酒酣，正夫言曰：“兹集也，不可以无纪。” 乃命赋诗，分韵取陶渊明“孟夏草木长，绕屋树扶疏” 之句，凡为诗十首。呜呼！朋友会合，而欢宴咏歌，亦古人之所重也。然平居无事时，而接杯觞，弄笔墨，此特文人才士之常耳。当兹海内用武之日，而吾与诸君居左邑下州，得以恬然安处，相与饮酒赋诗为乐，岂非幸欤？夫乐而不知其乐者，众人之情也；乐焉而不以文者，荒于乐者也。今也乐其乐而必以文，亦可谓不失其正矣。叙而录之，所以不忘也。

幽轩近青山，层檐荫高木。玆晨天气佳，凉雨破袢袄。
鸣蝉度新声，丛蕙散馀馥。几席具陈列，笾豆进殽蔌。
故人吴中归，举酒喜相属。微酣各忘形，起坐命棋局。
好乐初匪荒，笑语胜丝竹。人生百年内，光景犹转毂。
况当艰虞际，欢会情愈笃。酒阑复何言，长歌《紫芝曲》。